บัวหลวงฟันธงDWทั้งระบบปีนี้9หมื่นล้าน
บล.บัวหลวงมั่นใจธุรกิจ DW สดใส คาดทั้งระบบมีมูลค่าแตะ 9 หมื่นล้าน โตขึ้น 30% ตั้งเป้าขาย 250 ตัวประเดิมออกรวดเดียว 24 ตัวเข้าเทรด 7 ม.ค.
4 ม.ค. 2556

บล.บัวหลวงมั่นใจธุรกิจ DW สดใส คาดทั้งระบบมีมูลค่าแตะ 9 หมื่นล้าน โตขึ้น 30% ตั้งเป้าขาย 250 ตัวประเดิมออกรวดเดียว 24 ตัวเข้าเทรด 7 ม.ค.
นายบรรณรงค์ พิชญากร กรรมการผู้จัดการ กิจการค้าหลักทรัพย์ บริษัทหลักทรัพย์ (บล.) บัวหลวง เปิดเผยว่า แนวโน้มตลาดซื้อขายใบสำคัญแสดงสิทธิอนุพันธ์ (DW) ในปี 2556 มีทิศทางสดใสมากขึ้น จากแนวโน้มสภาวะเศรษฐกิจในประเทศที่ดี และความสามารถในการทำกำไรของบริษัทจดทะเบียนขยายตัวมากขึ้น 
นอกจากนี้ นักลงทุนก็มีความรู้ในตราสารประเภทนี้มากขึ้น และจำนวนผู้เสนอขาย DW ที่เพิ่มมากขึ้น จึงคาดการณ์ปริมาณการซื้อขายทั้งปี ของทั้งระบบจะเพิ่มขึ้นเป็น 9 หมื่นล้านบาท หรือเติบโตกว่า 30% จากปี 2555 ที่มีมูลค่าการซื้อขายทั้งระบบ 6.85 หมื่นล้านบาท 
ด้าน บล.บัวหลวง นายบรรณรงค์ กล่าวว่า มีแผนจะเสนอขาย DW ประมาณ 250 ตัว แบ่งเป็นประเภทสิทธิในการซื้อ 60% และประเภทสิทธิในการขาย 40% ถือว่าสอดรับกับแผนการขยายสินค้าอ้างอิงของทางตลาดหลักทรัพย์ฯ ที่จะครอบคลุมไปถึง DW ที่อ้างอิงบนดัชนีตลาด และหุ้นสามัญที่ซื้อขายใน SET100 เป็นต้น โดยคาดว่าเริ่มบังคับใช้ตั้งแต่เดือน ก.พ. 2556 
นอกจากนี้ บริษัทเตรียมเสนอขายใบสำคัญแสดงสิทธิอนุพันธ์จำนวน 24 ตัว ซื้อขายวันแรกพร้อมกันวันที่ 7 ม.ค.นี้ โดยเป็นประเภทสิทธิในการซื้อ (Call Warrant) จำนวน 13 ตัว ได้แก่ ADVA01CD, AOT01CD, BJC01CC, EGCO01CB, ESSO01CD, HEMR01CB, INTU01CB, IRPC01CD, KBAN01CD, KTB01CE, PTTE01CE, SCB01CD, TPIP01CD ส่วนประเภทสิทธิในการขาย (Put Warrant) จำนวน 11 ตัว ได้แก่ ADVA01PD, AOT01PD, BJC01PB, ESSO01PD, INTU01PB, IRPC01PC, KBAN01PD, KTB01PD, PTTE01PE, SCB01PC, TPIP01PC โดยจะซื้อขายวันสุดท้ายในวันที่ 15 ก.ค. 2556 และจะครบกำหนดอายุในวันที่ 19 ก.ค. 2556 ยกเว้น DW ที่อ้างอิงหุ้น TPIPL (TPIP01CD และ TPIP01PC) ที่จะซื้อขายวันสุดท้ายในวันที่ 15 ส.ค. 2556 และครบกำหนดอายุวันที่ 21 ส.ค. 2556 
“DW ชุดนี้ยังครอบคลุมหุ้นอ้างอิงในหลากหลายอุตสาหกรรม เช่น กลุ่มพลังงาน กลุ่มธนาคารพาณิชย์ กลุ่มอสังหาริมทรัพย์และวัสดุก่อสร้าง กลุ่มสื่อสารและกลุ่มบริการ เพื่อเป็นการเพิ่มทางเลือกในการลงทุนที่หลากหลายให้นักลงทุน” นายบรรณรงค์ กล่าว
ทั้งนี้ บริษัทถือเป็นผู้นำตลาดในการออกผลิตภัณฑ์ DW โดยในปี 2555 มีการเสนอขาย DW ทั้งสิ้น 170 ตัว ครอบคลุมหุ้นอ้างอิง 47 หลักทรัพย์ ครบทุกกลุ่มอุตสาห กรรมและสามารถทำกำไรได้ทั้งตลาดขาขึ้นและขาลงส่งผลให้มูลค่า DW01 ทั้งปี 2555 อยู่ที่ 5.6 หมื่นล้านบาท คิดเป็น 81.7% ของมูลค่าซื้อขายทั้งอุตสาหกรรม